b'\n_START_ARTICLE_\nAntsvoris\n_START_PARAGRAPH_\nAntsvoris (neteiktinas terminas\xc2\xa0\xe2\x80\x93 vir\xc5\xa1svoris)\xc2\xa0\xe2\x80\x93 didelis \xc5\xbemogaus, taip pat gyv\xc5\xabn\xc5\xb3, svoris lyginant su k\xc5\xabno dyd\xc5\xbeiu. Medicinoje vir\xc5\xa1svorio klausimus tiria bariatrija._NEWLINE_Antsvoris kartais dar vadinamas nutukimu, nors nutukimu laikytinas didelis antsvoris ir riebal\xc5\xb3 susikaupimas organizme. Nutunkama, kai su maistu gaunama daugiau kalorij\xc5\xb3, negu j\xc5\xb3 i\xc5\xa1eikvojama energijai, ir maisto med\xc5\xbeiag\xc5\xb3 perteklius virsta riebalais.\n_START_SECTION_\nAntsvorio paskai\xc4\x8diavimas\n_START_PARAGRAPH_\nAntsvoris gali b\xc5\xabti apibr\xc4\x97\xc5\xbeiamas \xc4\xafvairiai, priklausomai nuo taikomos formul\xc4\x97s. D\xc4\x97l skirting\xc5\xb3 metod\xc5\xb3, kurie taikomi vir\xc5\xa1svoriui nustatyti, nevisada galima vienareik\xc5\xa1mi\xc5\xa1kai apib\xc5\xabdinti asmen\xc4\xaf kaip turint\xc4\xaf \xe2\x80\x9evir\xc5\xa1svor\xc4\xaf\xe2\x80\x9c._NEWLINE_Pagal vien\xc4\x85 i\xc5\xa1 b\xc5\xabd\xc5\xb3 \xc5\xbemogaus antsvorio (nutukimo) laipsnis yra paskai\xc4\x8diuojamas pagal k\xc5\xabno mas\xc4\x97s indeks\xc4\x85 (KMI). Optimalus vyr\xc5\xb3 KMI yra 20-25, moter\xc5\xb3\xc2\xa0\xe2\x80\x93 18,8-23,8. K\xc5\xabno mas\xc4\x97s indeksas paskai\xc4\x8diuojamas taip:_NEWLINE_\\mathrm{KMI} = \\frac{\\mbox{mas\xc4\x97} \\ \\mbox{(kg)}}{\\left( \\mbox{\xc5\xabgis}(\\mathrm{m})\\right)^2}_NEWLINE_Pvz., jei \xc5\xbemogaus svoris yra 75\xc2\xa0kg, \xc5\xabgis 165\xc2\xa0cm, tai jo KMI = 75\xc2\xa0: (1,65 x 1,65) = 27,57._NEWLINE_Paprastai laikoma, kad jei indeksas yra ma\xc5\xbeesnis u\xc5\xbe 18,5\xc2\xa0\xe2\x80\x93 \xc5\xbemogaus svoris yra per ma\xc5\xbeas, 18,5-24,9\xc2\xa0\xe2\x80\x93 normalus svoris, 25-29,9\xc2\xa0\xe2\x80\x93 per didelis svoris, daugiau kaip 30\xc2\xa0\xe2\x80\x93 nutuk\xc4\x99s.\n_START_SECTION_\nPaplitimas\n_START_PARAGRAPH_\nAntsvoris labiausiai paplit\xc4\x99s industrializuotose \xc5\xa1alyse, kuriose tik nedidel\xc4\x97 dalis gyventoj\xc5\xb3 dirb\xc4\x85 sunk\xc5\xb3 fizin\xc4\xaf darb\xc4\x85, o maisto produktai yra lengvai prieinami. \xc5\xa0iose \xc5\xa1alyse antsvoris yra labai paplit\xc4\x99s, ta\xc4\x8diau laikomas esteti\xc5\xa1kai nepatraukliu. Did\xc5\xbeiausias gyventoj\xc5\xb3, turin\xc4\x8di\xc5\xb3 antsvor\xc4\xaf, skai\xc4\x8diaus bendrame gyventoj\xc5\xb3 skai\xc4\x8diuje, taip pat tarp vaik\xc5\xb3 ir jaunimo, did\xc4\x97jimas pastebimas besivystan\xc4\x8diose \xc5\xa1alyse.\n_START_SECTION_\nPasekm\xc4\x97s\n_START_PARAGRAPH_\nPagal mokslinius tyrimus riebal\xc5\xb3 kaupimasis ant pilvo tiesiogiai susij\xc4\x99s su \xc5\xa1irdies ir kraujagysli\xc5\xb3 ligomis. D\xc4\x97l per didel\xc4\x97s k\xc5\xabno mas\xc4\x97s padid\xc4\x97ja kr\xc5\xabvis s\xc4\x85nariams, ypa\xc4\x8d keli\xc5\xb3. Antsvoris siejamas su tam tikromis v\xc4\x97\xc5\xbein\xc4\x97mis ligomis (storosios \xc5\xbearnos v\xc4\x97\xc5\xbeys, kr\xc5\xabties v\xc4\x97\xc5\xbeys). Antsvoris gali b\xc5\xabti nutukimo pradininku, kuris savo ruo\xc5\xbetu sukelia tokias ligas kaip diabetas, hipertenzija, artroz\xc4\x97._NEWLINE_Nutukimas taip pat gali sukelti psichologini\xc5\xb3 bei socialini\xc5\xb3 sunkum\xc5\xb3. Nutuk\xc4\x99 \xc5\xbemon\xc4\x97s da\xc5\xbenai jau\xc4\x8dia nepilnaverti\xc5\xa1kum\xc4\x85 d\xc4\x97l savo i\xc5\xa1vaizdos.\n_START_SECTION_\nAntsvorio ma\xc5\xbeinimas\n_START_PARAGRAPH_\nDa\xc5\xbeniausiai kovojant su antsvoriu si\xc5\xablomos priemon\xc4\x97s yra fizinis aktyvumas (sportas), taip pat maitinimosi \xc4\xafpro\xc4\x8di\xc5\xb3 keitimas, diet\xc5\xb3 laikymasis. Bendro sutarimo, koks maitinimasis yra teisingas, n\xc4\x97ra. Tam tikr\xc5\xb3 diet\xc5\xb3 laikymasis netgi gali b\xc5\xabti \xc5\xbealingas sveikatai._NEWLINE_Siekiant efektyviai suma\xc5\xbeinti antsvor\xc4\xaf b\xc5\xabtina i\xc5\xa1siugdyti pastovius ir tinkamus fizinio aktyvumo bei mitybos \xc4\xafpro\xc4\x8dius. Dietos, badavimas da\xc5\xbeniausiai n\xc4\x97ra efektyv\xc5\xabs ir duoda trumpalaik\xc4\xaf efekt\xc4\x85. Po tokio svorio metimo proceso organizmas patiria stres\xc4\x85, o v\xc4\x97liau skuba sugr\xc4\x85\xc5\xbeinti tai, kas prarasta, ir da\xc5\xbenai nutinka taip, kad buv\xc4\x99 antsvoris ne tik sugr\xc4\xaf\xc5\xbeta, bet dar ir padvigub\xc4\x97ja._NEWLINE_Siekiant suliekn\xc4\x97ti fizinis aktyvumas turi b\xc5\xabti didinamas palaipsniui\xc2\xa0\xe2\x80\x93 atsi\xc5\xbevelgiant \xc4\xaf sveikatos b\xc5\xabkl\xc4\x99, gyvenimo b\xc5\xabd\xc4\x85, sporti\xc5\xa1kum\xc4\x85 ir pan. Tinka judr\xc5\xabs pratimai, kai \xc4\xaftraukiama daugiau raumen\xc5\xb3 grupi\xc5\xb3: greitas \xc4\x97jimas, b\xc4\x97giojimas, plaukimas, va\xc5\xbeiavimas dvira\xc4\x8diu, aerobika._NEWLINE_Fizinis aktyvumas duoda rezultatus tik tada, kai jis yra reguliarus, pakankamo intensyvumo, da\xc5\xbenio, trukm\xc4\x97s ir derinamas su tinkama mityba.\n_START_SECTION_\nMityba\n_START_PARAGRAPH_\nLies\xc4\x97jant reikia valgyti reguliariai, ne re\xc4\x8diau 4 kart\xc5\xb3 per dien\xc4\x85. Did\xc5\xbeioji maisto dalis turi b\xc5\xabti suvalgoma pirmoje dienos pus\xc4\x97je: per pusry\xc4\x8dius ir per pietus._NEWLINE_Rekomenduojamas paros maisto kaloringumas\xc2\xa0\xe2\x80\x93 moterims 1000\xe2\x80\x931200 kcal, vyrams\xc2\xa0\xe2\x80\x93 1200\xe2\x80\x931500 kcal. Ma\xc5\xbeesnis kaloringumas pavojingas, nes tuomet bus netenkama ne riebal\xc5\xb3, o liesiosios k\xc5\xabno dalies (organizmo skys\xc4\x8di\xc5\xb3 ir raumen\xc5\xb3). Paros kalorij\xc5\xb3 kiek\xc4\xaf suma\xc5\xbeinus iki 1200 kcal ribos per 4-6 m\xc4\x97nesius \xc5\xbemogus, nepakenkdamas savo sveikatai, gali netekti 10 proc. standartinio svorio._NEWLINE_Palengvinti lies\xc4\x97jimo proces\xc4\x85 galima vartojant maisto papildus, kuri\xc5\xb3 vieni slopina apetit\xc4\x85, kiti skatina riebal\xc5\xb3 sudeginim\xc4\x85, treti slopina riebal\xc5\xb3 pasisavinim\xc4\x85 ir t. t. Ta\xc4\x8diau b\xc5\xabtina atkreipti d\xc4\x97mes\xc4\xaf, kad organizmui riebalai taip pat yra b\xc5\xabtini, kaip ir kitos med\xc5\xbeiagos (pvz., riebalai palaiko inkst\xc5\xb3 stabili\xc4\x85 pad\xc4\x97t\xc4\xaf). Diet\xc5\xb3 laikymasis per prievart\xc4\x85 sukelia \xc4\xafvairi\xc5\xb3 psichologini\xc5\xb3 sutrikim\xc5\xb3. Be to, svorio metimas per prievart\xc4\x85 gali sutrikdyti viso organizmo sistem\xc5\xb3 veikl\xc4\x85.'